
FORORD

Norge var tett forbundet med kalkunfilm så fort uttrykket ble oppfunnet. I 1980 introduserte brødreparet Michael og Harry Medved dette begrepet i boken «The Golden Turkey Awards», en oppsummering av det de mente var verdenshistoriens verste filmer. Som en skøyeraktig ekstra greie lirket brødrene inn en totalt fiktiv film, og oppfordret leserne til å finne ut hvilken av titlene de hadde diktet opp selv. Dette utspilte seg en stund før internett ble vår alles jukselapp, så det tok sin tid innen narrefilmen ble avslørt: en fiktiv familiefilm med tittelen «Dogs of Norway». Den dreide seg angivelig om en liten gutt som går seg bort i de norsk skogene, møter en samling kortvokste troll og blir kjent med vidunder-hunden Muki. En norsk elghund som har evnen til å skrelle bananer, kutte opp tomater og avfyre en avsagd hagle. Noe som ikke høres nevneverdig mer lattervekkende ut enn flere virkelige norske filmer, og understreker at det er beint umulig å bevisst skape en kalkunfilm. Ingen går aktivt inn for å lage film folk ler hånlig av, og vaskeekte kalkuner blir ikke skapt med vilje eller selvironisk distanse. De blir laget med total overbevisning, oppriktighet og ofte en stanakket mangel på selvinnsikt. Desto mer sånne filmer er preget av selvhøytidelig gravalvor, desto festligere blir de som regel.

De aller beste kalkunene er ikke så dårlige at de er bra; de er så forferdelige at de blir helt fantastiske. Norsk filmhistorie har muligens mer enn sitt tilmålte antall av filmer som faller inn under denne kategorien, fra «Selkvinnen» (1953) til «Dis» (1995). Noen har i tidens løp opparbeidet seg en større fanskare enn andre, men ingen av dem kan måle seg med «Himmel og helvete» (1969). En autentisk kultklassiker og en av de ytterst få «exploitation»-filmene laget i Norge, som ble produsert med ektefølte intensjoner om å skremme norske ungdommer bort fra hasjhelvetet. I sterk grad et produkt av sin tid, skapt av godt voksne menn som kjempet mot en skiftende tidsånd de slet med å forstå. I likhet med de fleste tilfeller av moralsk panikk var debatten rundt «hasjproblemet» i Norge adskilt av en voksende generasjonskløft. Regissør Øyvind Vennerød og manusforfatter Victor Borg ble ufrivillige representanter for en eldre generasjon som marsjerte i utakt med sin samtid på slutten av sekstitallet.

Verdikonservative, borgerlige herremenn med hatt, stramt slips og tobakkspipe, som var dypt urolige over den oppblomstrende ungdomskulturen i Norge. Lydigheten til, og respekten for, foreldregenerasjonen hadde uten forvarsel forduftet. Kjekke gutter og piker som tidligere bare var opptatt av idrett og hjemmelekser lot plutselig håret vokse, puttet blomster i det og grodde skjegg over natten. De danset i parker, hørte på bråkete piggtrådmusikk, røyket jazztobakk og gjorde et antiautoritært opprør mot alt Vennerød og Borgs generasjon sto for. Denne skumle utviklingen truet alt som var anstendig og naturlig i verden. For dem virket det åpenbart at nasjonens kjernesunne ungdom hadde blitt forgiftet av narkotika, som var roten til alt det onde. Noe måtte gjøres for å redde landets fremtid, og frigjøre oppvoksende slekter fra rusgiftens skarpe klør.

De måtte advares, avledes og fremfor alt avskrekkes fra å la seg friste av den demoniske djevelurten; som lokket de lettpåvirkelige tenåringene med falske løfter om en tur til himmelen, men isteden sendte dem med en enveisbillett rett ned i helvete. Vennerød og Borg kastet seg inn i et moralsk korstog som var drevet av et ektefølt ønske om å rette søkelyset mot farene med rusmisbruk, men også av et behov for å justere retningen på hele den norske storbysamfunnet. Kanskje de samtidig kjempet en tapende krig mot sin egen irrelevans, eller kanskje det er å tillegge «Himmel og helvete» en subtekst for mye.

Vennerød og Borg var uansett totalt seriøse i sine intensjoner, men endte opp med å skape en propagandafilm folk har ledd godt av i over femti år.

Dette med å flire hånlig av kalkunfilmer ble særlig et fenomen under ironigenerasjonens herredømme på nittitallet, som utspilte parallelt med oppblomstringen av uavhengige filmklubber her hjemme. I likhet med så mange medlemmer av ironigenerasjonen X så jeg «Himmel og helvete» for første gang på en filmklubbvisning tidlig på nittitallet. Man skal ikke se helt bort ifra at sterke røykevarer var involvert på en eller annen måte, mens et feststemt publikum samlet seg på Rockefeller i Oslo for å få en god latter. «Himmel og helvete» oppfylte alle forventninger, og sluttscenen der den folkekjære hovedstadstrubaduren Lillebjørn Nilsen tar en overdose LSD og prøver å fly fra taket til et lugubert hotell i København glemmer absolutt ingen etter å ha sett den. Et øyeblikk som perfekt fanger opp leksikondefinisjonen på en vaskeekte kalkun: en fugl som prøver å fly, men er patetisk ute av stand til å lette.

Ok, villkalkuner kan faktisk fly korte strekninger, så hele begrepet «kalkunfilm» ble konstruert på vaklende grunn. Sånn i etterpåklokskap hadde kanskje strutsefilm, pingvinfilm eller kasuarerfilm vært en mer passende beskrivelse? Men dette er tross alt ikke en ornitologi-håndbok, og det er neppe et godt tegn at vi allerede i forordet sklir ut i digresjoner. Så hvor var vi? Jo, «Himmel og helvete». Der var vi. Filmen ble møtt med hånlig latter så fort den ble offentlig vist, og har i årenes løp opparbeidet et renommé som tidenes fremste norske kalkunfilm. Det er selvfølgelig ikke veloppdragen oppførsel å latterliggjøre folks harde arbeid på denne måten, og forhåpentligvis har yngre publikummere folkeskikk nok til å sette oppriktig pris på «Himmel og helvete» – fremfor å bare gjøre ironisk narr av den, sånn som vi gjorde i gamle dager. «Ironi er frykt for det virkelige liv», som livskunstneren Aune Sand en gang sa.

«Himmel og helvete» har i årenes løp opparbeidet seg en mytisk status blant kjennere av kultfilmer, til dels fordi den har vært så vanskelig å oppdrive på hjemmekinomarkedet. Den er interessant ikke bare som et klenodium fra en tapt tid og et eksentrisk unikum i den norske filmhistorien, men også på grunn av de betydelige talentene som var involvert i produksjonen. Så målet med denne boken er ikke å peke og le hånlig med skadefryd, som Nelson i «The Simpsons». Dette er et oppriktig forsøk på å finne ut hvordan noe så feilvurdert ble skapt i fullt alvor, og utforske hvorfor «Himmel og helvete» endte opp som den ble. Men kanskje også å peke og le bittelitt på veien, bare for å forsikre at vi ikke blir for akademiske og kjedelige. Er jo viktig å ha det litt moro, også.

La oss sånn innledningsvis overlate scenen til Inger Lise Rypdal, og hennes fremføring av filmens fantastiske temasang «Heaven and Hell». Jeg må ærlig innrømme å ha sløst bort uforsvarlig mye tid på å tyde denne gebrokne nødrim-teksten, tolke hvert eneste ord og dobbeltsjekke kilder – men tror dette er korrekt:

«Heaven and hell

You’ll come to heaven and hell Become an angel as well If you have guts enough to join us on a trip You will get stories to tell About the heaven and hell You will enjoy us every evening in a dream

You must consider this to be one of your chances To meet the freedom of your life’s reality You must remember this could be your last of chances To see the end of eternity

We have a heaven to sell Join in and be a rebel They’ll give you dreams You never dreamt of On every trip

Heaven and hell
Heaven and hell
Heaven and hell

Heaven and hell»

Espen Svenningsen Rambøl, Oslo, juli 2025.



OPS/images/cover.jpg
NORSKE FILMKLASSIKERE
BOKSERIE

HIMMEL 0OG HELVETE

Regi: Byvind Vennergd
1969

av Espen Svenningsen Rambal





OPS/images/logo.jpg





